CELEX: 
Language: el
Date: 2018-07-09 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του παραρτήματος III του κανονισμού (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου σχετικά με την πρωτοβουλία πολιτών

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Σύμφωνα με το άρθρο 16 του κανονισμού (ΕΕ) αριθ. 211/2011, η Επιτροπή μπορεί να εγκρίνει, μέσω κατ’ εξουσιοδότηση πράξεων σύμφωνα με το άρθρο 17 και με την επιφύλαξη των όρων των άρθρων 18 και 19, τροποποιήσεις των παραρτημάτων του κανονισμού, εντός του πεδίου εφαρμογής των σχετικών διατάξεων του κανονισμού.
            
            
               Το άρθρο 5 παράγραφος 1 του κανονισμού προβλέπει ότι οι διοργανωτές των πρωτοβουλιών πολιτών χρησιμοποιούν μόνο τα έντυπα βάσει των υποδειγμάτων του παραρτήματος ΙΙΙ του κανονισμού για τη συγκέντρωση δηλώσεων υποστήριξης από τους υπογράφοντες. Σύμφωνα με τα εν λόγω έντυπα, οι υπογράφοντες οφείλουν να παρέχουν διαφορετικά δεδομένα ανάλογα με το κράτος μέλος καταγωγής τους (κράτος μέλος κατοικίας ή κράτος μέλος ιθαγένειας του υπογράφοντος). 
            
            
               Τα έντυπα περιλαμβάνουν δήλωση περί προστασίας της ιδιωτικής ζωής με την οποία ενημερώνονται οι υπογράφοντες σχετικά με το πώς υποβάλλονται σε επεξεργασία τα προσωπικά τους δεδομένα. Το παρόν έγγραφο παραπέμπει στην οδηγία 95/46/ΕΚ και στις απαιτήσεις που απορρέουν από την οδηγία αυτή.
            
            
               Ο κανονισμός (ΕΕ) 2016/679 για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών την καταργεί την οδηγία 95/46/ΕΚ (Γενικός Κανονισμός για την Προστασία Δεδομένων). Τέθηκε σε εφαρμογή στις 25 Μαΐου 2018.
            
            
               Το άρθρο 94 του Γενικού Κανονισμού για την Προστασία Δεδομένων ορίζει ότι οι παραπομπές στην οδηγία 95/46/ΕΚ θεωρούνται παραπομπές στον κανονισμό (ΕΕ) 2016/679. 
            
            
               Το άρθρο 13 του Γενικού Κανονισμού για την Προστασία Δεδομένων προσδιορίζει τις πληροφορίες που παρέχονται εάν τα δεδομένα προσωπικού χαρακτήρα συλλέγονται από το υποκείμενο των δεδομένων.
            
            
               Η Επιτροπή πρέπει να εγκρίνει την παρούσα πράξη για να τροποποιήσει τη δήλωση περί προστασίας της ιδιωτικής ζωής που περιλαμβάνεται στα υποδείγματα εντύπων δήλωσης υποστήριξης, προκειμένου να τα προσαρμόσει στις διατάξεις του Γενικού Κανονισμού για την Προστασία Δεδομένων. 
            
            
               Οι τροποποιήσεις έχουν ως στόχο να παρασχεθούν στα υποκείμενα των δεδομένων:
            
            
               α) επικαιροποιημένες αναφορές στο εφαρμοστέο νομικό πλαίσιο για την προστασία των δεδομένων προσωπικού χαρακτήρα, και
            
            
               β) πρόσθετες πληροφορίες που πρέπει να παρέχονται από τον υπεύθυνο επεξεργασίας δεδομένων όταν τα δεδομένα προσωπικού χαρακτήρα συλλέγονται από τα υποκείμενα των δεδομένων όπως ορίζεται στο άρθρο 13 του Γενικού Κανονισμού για την Προστασία Δεδομένων. 
            
            
               Οι πληροφορίες αυτές περιλαμβάνουν τον κατάλογο των δικαιωμάτων των υποκειμένων των δεδομένων ως προς την επεξεργασία των δεδομένων τους, τις πληροφορίες για το δικαίωμα υποβολής καταγγελίας σε εποπτική αρχή, την αναφορά στα στοιχεία επικοινωνίας του υπευθύνου επεξεργασίας δεδομένων (διοργανωτές) και του υπεύθυνου προστασίας δεδομένων (κατά περίπτωση), τα στοιχεία επικοινωνίας των αρμόδιων εθνικών αρχών που θα παραλάβουν και θα επεξεργαστούν τα δεδομένα προσωπικού χαρακτήρα και των εθνικών αρχών προστασίας των δεδομένων.  
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Δεν θεωρήθηκαν αναγκαίες δημόσιες διαβουλεύσεις, εκτίμηση επιπτώσεων και δημοσίευση του σχεδίου νομοθετικής πράξης με στόχο τη συγκέντρωση των απόψεων των ενδιαφερομένων μερών, δεδομένου του περιορισμένου περιθωρίου διακριτικής ευχέρειας που διαθέτει η Επιτροπή όσον αφορά τις σχετικές τροποποιήσεις. Η Επιτροπή έχει την υποχρέωση να τροποποιήσει το Παράρτημα III με σκοπό την προσαρμογή του κανονισμού στο νέο νομικό πλαίσιο για την προστασία των δεδομένων, και συγκεκριμένα στις διατάξεις του Γενικού Κανονισμού για την Προστασία Δεδομένων, ο οποίος κατήργησε και αντικατέστησε την οδηγία 95/46/ΕΚ από τις 25 Μαΐου 2018.
            
            
               Η γνώμη των κρατών μελών ζητήθηκε μέσω της ομάδας εμπειρογνωμόνων της Επιτροπής σχετικά με την πρωτοβουλία πολιτών. Οι απόψεις τους ελήφθησαν υπόψη στην παρούσα κατ’ εξουσιοδότηση πράξη. Στη σχετική συνεδρίαση της ομάδας εμπειρογνωμόνων της Επιτροπής συμμετείχαν εμπειρογνώμονες του Ευρωπαϊκού Κοινοβουλίου στους οποίους παρασχέθηκαν επαρκείς πληροφορίες και έγγραφα για τη συνεδρίαση, σύμφωνα με τις ειδικές ρυθμίσεις που προβλέπονται στη συμφωνία-πλαίσιο μεταξύ του Ευρωπαϊκού Κοινοβουλίου και της Επιτροπής. 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η παρούσα κατ’ εξουσιοδότηση πράξη τροποποιεί τη δήλωση περί προστασίας της ιδιωτικής ζωής στο παράρτημα III, μέρος A και μέρος B του κανονισμού (ΕΕ) αριθ. 211/2011. 
            
            
               Η πράξη προβλέπει ότι τα δεδομένα προσωπικού χαρακτήρα που παρέχονται μέσω των εντύπων δήλωσης υποστήριξης στους διοργανωτές της προτεινόμενης πρωτοβουλίας θα χρησιμοποιούνται μόνο για την υποστήριξη της συγκεκριμένης πρωτοβουλίας ενώ θα τίθενται στη διάθεση των αρμόδιων εθνικών αρχών και θα υποβάλλονται σε επεξεργασία από αυτές για τους σκοπούς της επαλήθευσης και της πιστοποίησης του αριθμού έγκυρων δηλώσεων υποστήριξης που ελήφθησαν για τη σχετική πρωτοβουλία πολιτών σύμφωνα με το άρθρο 8 του κανονισμού (ΕΕ) αριθ. 211/2011. Όπως προβλέπεται στο Κεφάλαιο III του Γενικού Κανονισμού για την Προστασία Δεδομένων, η πράξη προβλέπει επίσης ότι τα υποκείμενα των δεδομένων έχουν το δικαίωμα να ζητήσουν από τους διοργανωτές την πρόσβαση στα προσωπικά τους δεδομένα, καθώς και τη διόρθωση, τη διαγραφή και τον περιορισμό της επεξεργασίας τους. 
            
         
         
            
               Σύμφωνα με το άρθρο 9 του κανονισμού (ΕΕ) αριθ. 211/2011, η πράξη ορίζει ότι οι δηλώσεις υποστήριξης και κάθε αντίγραφό τους αποθηκεύονται από τους διοργανωτές για μέγιστη περίοδο 18 μηνών μετά την ημερομηνία καταχώρισης της προτεινόμενης πρωτοβουλίας πολιτών, ή ένα μήνα μετά την υποβολή της πρωτοβουλίας στην Επιτροπή, ανάλογα με το ποια ημερομηνία είναι προγενέστερη. Μπορούν να διατηρούνται πέραν των χρονικών αυτών ορίων, στην περίπτωση διοικητικών ή δικαστικών διαδικασιών, το πολύ για μία εβδομάδα από την ημερομηνία ολοκλήρωσης των ανωτέρω διαδικασιών. Με την επιφύλαξη τυχόν άλλων διοικητικών ή δικαστικών προσφυγών, κάθε υποκείμενο των δεδομένων έχει το δικαίωμα να υποβάλει καταγγελία σε αρχή προστασίας δεδομένων, ιδίως στο κράτος μέλος στο οποίο έχει τη συνήθη διαμονή του ή τον τόπο εργασίας του ή τον τόπο της εικαζόμενης παράβασης, εάν το υποκείμενο των δεδομένων θεωρεί ότι η επεξεργασία των δεδομένων προσωπικού χαρακτήρα που το αφορά παραβαίνει τον Γενικό κανονισμό για την Προστασία Δεδομένων.
            
            
               Η πράξη προβλέπει επίσης αναφορές: στα στοιχεία επικοινωνίας των υπεύθυνων επεξεργασίας των δεδομένων (διοργανωτές) με τους οποίους η επαφή μπορεί να γίνει χρησιμοποιώντας τα λεπτομερή στοιχεία των καταχωρισμένων προσώπων επικοινωνίας όπως προβλέπεται στο έντυπο της δήλωσης υποστήριξης· στα στοιχεία επικοινωνίας του υπεύθυνου προστασίας δεδομένων (κατά περίπτωση) που διατίθενται στην ηλεκτρονική διεύθυνση της πρωτοβουλίας στο μητρώο της Ευρωπαϊκής Επιτροπής, όπως προβλέπεται στο έντυπο δήλωσης υποστήριξης· και στα στοιχεία επικοινωνίας της αρμόδιας εθνικής αρχής που θα παραλαμβάνει και θα επεξεργάζεται τα δεδομένα προσωπικού χαρακτήρα, καθώς και των εθνικών αρχών προστασίας δεδομένων, τα οποία είναι διαθέσιμα στη διεύθυνση 
               
                  http://ec.europa.eu/citizens-initiative/public/data-protection
               
               .
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 9.7.2018
            
            
               για την τροποποίηση του παραρτήματος III του κανονισμού (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου σχετικά με την πρωτοβουλία πολιτών 
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη Λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία πολιτών
                  1
               , και ιδίως το άρθρο 16, 
            
            
               Εκτιμώντας τα ακόλουθα:
            
            
               (1)Το άρθρο 5 παράγραφος 1 του κανονισμού (ΕΕ) αριθ. 211/2011 προβλέπει ότι οι διοργανωτές των πρωτοβουλιών πολιτών χρησιμοποιούν μόνο έντυπα που ακολουθούν τα υποδείγματα του παραρτήματος ΙΙΙ του εν λόγω κανονισμού για τη συγκέντρωση δηλώσεων υποστήριξης από τους υπογράφοντες.
            
            
               (2)Τα έντυπα δήλωσης υποστήριξης περιέχουν δήλωση περί προστασίας της ιδιωτικής ζωής η οποία παρέχει πληροφορίες για το πώς μπορεί να γίνει η επεξεργασία των δεδομένων προσωπικού χαρακτήρα των υπογραφόντων και ποια είναι τα δικαιώματα των υπογραφόντων ως υποκειμένων των δεδομένων. Η δήλωση περί προστασίας της ιδιωτικής ζωής αναφέρεται στην καταργηθείσα οδηγία 95/46/ΕΚ του Ευρωπαϊκού Κοινοβουλίου και του Συμβουλίου
                  2
               . 
            
            
               (3)Η οδηγία 95/46/ΕΚ καταργήθηκε με τον κανονισμό (ΕΕ) 2016/679
                  3
               . Ο κανονισμός (ΕΕ) 2016/679 άρχισε να εφαρμόζεται από τις 25 Μαΐου 2018.
            
            
               (4)Το άρθρο 13 του κανονισμού (ΕΕ) 2016/679 προσδιορίζει τις πληροφορίες που πρέπει να παρέχονται κατά τη λήψη των δεδομένων προσωπικού χαρακτήρα από τον υπεύθυνο επεξεργασίας δεδομένων στο υποκείμενο των δεδομένων εάν τα δεδομένα προσωπικού χαρακτήρα συλλέγονται από το υποκείμενο των δεδομένων. Οι εν λόγω πληροφορίες θα πρέπει να παρέχονται στο εξής στη δήλωση περί προστασίας της ιδιωτικής ζωής του υποδείγματος εντύπου δήλωσης υποστήριξης.
            
            
               (5)Σύμφωνα με το άρθρο 94 του κανονισμού (ΕΕ) 2016/679, οι παραπομπές στην καταργηθείσα οδηγία 95/46/ΕΚ θεωρούνται παραπομπές στον κανονισμό (ΕΕ) 2016/679. Για λόγους σαφήνειας, ασφάλειας δικαίου και διαφάνειας, η παραπομπή στη δήλωση περί προστασίας της ιδιωτικής ζωής θα πρέπει να επικαιροποιηθεί. 
            
            
               (6)Συνεπώς, το παράρτημα ΙΙΙ του κανονισμού (ΕΕ) αριθ. 211/2011 θα πρέπει να τροποποιηθεί ανάλογα.
            
            
               (7)Ο Ευρωπαίος Επόπτης Προστασίας Δεδομένων κλήθηκε να γνωμοδοτήσει σύμφωνα με το άρθρο 28 παράγραφος 2 του κανονισμού (EΚ) αριθ. 45/2001 του Ευρωπαϊκού Κοινοβουλίου και του Συμβουλίου
                  4
               ,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Το παράρτημα ΙΙI του κανονισμού (ΕΕ) αριθ. 211/2011 τροποποιείται ως εξής:
            
            
               (1)το κείμενο της δήλωσης περί προστασίας της ιδιωτικής ζωής που παρατίθεται στο υπόδειγμα του εντύπου δήλωσης υποστήριξης στο τέλος του μέρους Α αντικαθίσταται από το ακόλουθο κείμενο:
            
         
         
            
               «Δήλωση περί προστασίας της ιδιωτικής ζωής: Σύμφωνα με τον Γενικό Κανονισμό για την Προστασία Δεδομένων, τα δεδομένα σας προσωπικού χαρακτήρα που παρέχονται στο παρόν έντυπο θα χρησιμοποιηθούν αποκλειστικά για τη στήριξη της πρωτοβουλίας και θα τεθούν στη διάθεση των αρμόδιων εθνικών αρχών για σκοπούς επαλήθευσης και πιστοποίησης. Έχετε το δικαίωμα να ζητήσετε από τους διοργανωτές της πρωτοβουλίας αυτής την πρόσβαση στα προσωπικά σας δεδομένα, καθώς και τη διόρθωσή τους, τη διαγραφή τους και τον περιορισμό της επεξεργασίας τους. 
            
            
               Τα δεδομένα σας θα αποθηκευτούν από τους διοργανωτές για μέγιστη περίοδο 18 μηνών μετά την ημερομηνία καταχώρισης της προτεινόμενης πρωτοβουλίας πολιτών, ή ένα μήνα μετά την υποβολή της πρωτοβουλίας στην Επιτροπή, ανάλογα με το ποια ημερομηνία είναι προγενέστερη. Υπάρχει δυνατότητα διατήρησης πέραν των χρονικών αυτών ορίων σε περίπτωση διοικητικών ή δικαστικών διαδικασιών, το πολύ για μία εβδομάδα από την ημερομηνία ολοκλήρωσης των εν λόγω διαδικασιών.
            
            
               Με την επιφύλαξη τυχόν άλλων διοικητικών ή δικαστικών προσφυγών, έχετε το δικαίωμα να υποβάλετε, ανά πάσα στιγμή, καταγγελία σε αρχή προστασίας των δεδομένων, ιδίως στο κράτος μέλος της συνήθους διαμονής σας, του τόπου εργασίας σας ή του τόπου της εικαζόμενης παράβασης, εάν θεωρείτε ότι τα δεδομένα σας υποβλήθηκαν σε επεξεργασία παράνομα.
            
            
               Οι διοργανωτές της πρωτοβουλίας πολιτών είναι οι υπεύθυνοι επεξεργασίας κατά την έννοια του Γενικού Κανονισμού για την Προστασία Δεδομένων και μπορείτε να επικοινωνείτε μαζί τους κάνοντας χρήση των στοιχείων που παρέχονται στο παρόν έντυπο. 
            
            
               Τα στοιχεία επικοινωνίας του υπεύθυνου προστασίας δεδομένων (κατά περίπτωση) διατίθενται στην ηλεκτρονική διεύθυνση της πρωτοβουλίας στο μητρώο της Ευρωπαϊκής Επιτροπής, όπως προβλέπεται στο έντυπο δήλωσης υποστήριξης.
            
            
               Τα στοιχεία επικοινωνίας της εθνικής αρχής που θα παραλάβει και θα επεξεργαστεί τα δεδομένα σας προσωπικού χαρακτήρα και τα στοιχεία επικοινωνίας των εθνικών αρχών προστασίας δεδομένων είναι διαθέσιμα στη διεύθυνση: 
               
                  http://ec.europa.eu/citizens-initiative/public/data-protection
               
               .»;
            
            
               (2)το κείμενο της δήλωσης περί προστασίας της ιδιωτικής ζωής που παρατίθεται στο υπόδειγμα του εντύπου δήλωσης υποστήριξης στο τέλος του μέρους Β αντικαθίσταται από το ακόλουθο κείμενο:
            
            
               «Δήλωση περί προστασίας της ιδιωτικής ζωής: Σύμφωνα με τον Γενικό Κανονισμό για την Προστασία Δεδομένων, τα δεδομένα σας προσωπικού χαρακτήρα που παρέχονται στο παρόν έντυπο θα χρησιμοποιηθούν αποκλειστικά για τη στήριξη της πρωτοβουλίας και θα τεθούν στη διάθεση των αρμόδιων εθνικών αρχών για σκοπούς επαλήθευσης και πιστοποίησης. Έχετε το δικαίωμα να ζητήσετε από τους διοργανωτές της πρωτοβουλίας αυτής την πρόσβαση στα προσωπικά σας δεδομένα, καθώς και τη διόρθωσή τους, τη διαγραφή τους και τον περιορισμό της επεξεργασίας τους. 
            
            
               Τα δεδομένα σας θα αποθηκευτούν από τους διοργανωτές για μέγιστη περίοδο 18 μηνών μετά την ημερομηνία καταχώρισης της προτεινόμενης πρωτοβουλίας πολιτών, ή ένα μήνα μετά την υποβολή της πρωτοβουλίας στην Επιτροπή, ανάλογα με το ποια ημερομηνία είναι προγενέστερη. Υπάρχει δυνατότητα διατήρησης πέραν των χρονικών αυτών ορίων σε περίπτωση διοικητικών ή δικαστικών διαδικασιών, το πολύ για μία εβδομάδα από την ημερομηνία ολοκλήρωσης των εν λόγω διαδικασιών.
            
            
               Με την επιφύλαξη τυχόν άλλων διοικητικών ή δικαστικών προσφυγών, έχετε το δικαίωμα να υποβάλετε, ανά πάσα στιγμή, καταγγελία σε αρχή προστασίας των δεδομένων, ιδίως στο κράτος μέλος της συνήθους διαμονής σας, του τόπου εργασίας σας ή του τόπου της εικαζόμενης παράβασης, εάν θεωρείτε ότι τα δεδομένα σας υποβλήθηκαν σε επεξεργασία παράνομα.
            
            
               Οι διοργανωτές της πρωτοβουλίας πολιτών είναι οι υπεύθυνοι επεξεργασίας κατά την έννοια του Γενικού Κανονισμού για την Προστασία Δεδομένων και μπορείτε να επικοινωνείτε μαζί τους κάνοντας χρήση των στοιχείων που παρέχονται στο παρόν έντυπο. 
            
            
               Τα στοιχεία επικοινωνίας του υπεύθυνου προστασίας δεδομένων (κατά περίπτωση) διατίθενται στην ηλεκτρονική διεύθυνση της πρωτοβουλίας στο μητρώο της Ευρωπαϊκής Επιτροπής, όπως προβλέπεται στο έντυπο δήλωσης υποστήριξης.
            
            
               Τα στοιχεία επικοινωνίας της εθνικής αρχής που θα παραλάβει και θα επεξεργαστεί τα δεδομένα σας προσωπικού χαρακτήρα και τα στοιχεία επικοινωνίας των εθνικών αρχών προστασίας δεδομένων είναι διαθέσιμα στη διεύθυνση: 
               
                  http://ec.europa.eu/citizens-initiative/public/data-protection
               
               .».
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 9.7.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 65 της 11.3.2011, σ. 1. 
               
               
                  
                     (2)
                  
                        Οδηγία 95/46/ΕΚ του Ευρωπαϊκού Κοινοβουλίου και του Συμβουλίου της 24ης Οκτωβρίου 1995 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (ΕΕ L 281 της 23.11.1995, σ. 31).
               
               
                  
                     (3)
                  
                        Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός κανονισμός για την Προστασία Δεδομένων) (ΕΕ L 119 της 4.5.2016, σ. 1).
               
               
                  
                     (4)
                  
                        Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 008 της 12.1.2001, σ. 1).